
Sajtóközlemény

2024. szeptember 17.

**„Járj két keréken dolgozni az Egyetemre!” – nyereményjáték ünnepélyes díjátadója**

Környezetbarát, kényelmes, alaposan átmozgat, pénzt spórol, és még a csúcsforgalom is kikerülhető: ez csak néhány érv amellett, miért érdemes biciklivel munkába járni. A kerékpáros munkába járás javítja az erőnlétet, keringési rendszert, fogyaszt, és nem mellesleg sokkal könnyebb vele leparkolni, mint autóval.

A Pécsi Tudományegyetem célja a környezettudatos és energiatakarékos megoldások népszerűsítése, valamint a jó gyakorlatok bevezetése. Folyamatosan keresi és támogatja azokat a lehetőségeket, melyek segítik e célok elérését. Ennek szellemében hirdette meg a PTE Zöld Egyetem Program a munkatársak részére a [„Járj két keréken dolgozni az Egyetemre!”](https://univpecs.com/zold/biciklizz_munkaba) nyereményjátékát, melynek legaktívabb résztvevőit díjazták ma ünnepélyes keretek között.

**A PTE Zöld Egyetem Program nyereményjátékot hirdetett minden egyetemi munkavállaló részére, aki vállalta, hogy 2024. márciusa és augusztusa között legalább 30 alkalommal kerékpárral vagy egyéb, emberi erővel, elektromos motorral vagy ezek kombinációjával hajtott, korlátozott sebességre alkalmas közlekedési eszközzel (pl. kerékpár, e-kerékpár, roller, e-roller, segway stb.) érkezett a munkahelyére. A kerékpárt vagy a felsorolt közlekedési eszközök valamelyikét legalább 40 alkalommal munkába járásra használók között pedig egy fődíj is gazdára talált.**

A [PTE korábbi, kerékpáros munkába járás népszerűsítését célzó pályázatát](https://univpecs.com/zold/jarj_dolgozni_kerekparral_az_egyetemre) is rendkívüli érdeklődés övezte, kétszeres volt a túljelentkezés a rendelkezésre álló kerékpárokra. A pályázat célja volt a hétköznapokban a munkatársak részéről is vállalható, olyan alternatív közlekedési mód támogatása, amely a gépkocsihasználatból adódó környezetterhelést mérsékli.

*„A PTE Zöld Egyetem Program által meghirdetett nyereményjáték az egészségmegőrzés és környezettudatosság támogatásán túl megoldást kínált a városi forgalom okozta kényelmetlenségek mérséklésére is. Nagy örömmel fogadtuk a közel 1000 fotót, amelyet a játék során munkatársainktól kaptunk.*

*A PTE – mint Kerékpárosbarát Munkahely címet immár három alkalommal elnyert pályázó – a KTI Magyar Közlekedéstudományi és Logisztikai Intézettől felkérést kapott a pedelec tesztprogramban való részvételre. Ennek köszönhetően két munkatársunk november végéig teszteli az elektromos kerékpárokat, és megosztja majd a tesztelés során szerzett tapasztalatokat. A tavaszi kerékpáros munkába járást támogató projekt keretében az egyetem kerékpárjait térítésmentesen használó kollégák körében pedig felmértük az eddigi észrevételeket, amelyeket a jövőbeni fejlesztéseink során figyelembe tudunk venni.”* – hangsúlyozta **Decsi István** kancellár.

**Navreczki Fanni**, a PTE Zöld Egyetem Program programmenedzsere kiemelte, hogy *„szeptember 16-22 között zajlik az Európai Mobilitási Hét, melynek fókuszában az idei évben a környezetbarát és fenntartható városi közlekedés népszerűsítése áll. Ehhez kapcsolódóan az Egyetem számos kerékpáros programot hirdet. Hagyományok szerint a karokon Bringás reggeliket szerveznek a hallgatóknak, munkatársaknak. A PTE Gyakorló Általános Iskola, Gimnázium és Óvoda tagintézményeiben pedig a bringával érkezők a reggeli frissítő mellett sorsoláson vesznek részt, a szerencsések hasznos biciklis felszerelést nyerhetnek. A programokat színesíti a Drótszamár Kresz Park térítésmentes látogatása, Pécsike ingyenes használata, a Baranya Vármegyei Rendőr-főkapitányság jóvoltából Bike Safe program, kerékpárgravírozás is elérhető. A Fit-Boys pedig költségmentesen átvizsgálja a kétkerekűeket. Szeretnénk, ha az Egyetem szemléletformáló kezdeményezései minél több egyetemi polgárt arra sarkallnának, hogy kerékpárral, rollerrel járjanak munkába, iskolába.”*

*„Az Egyetem által tavasszal meghirdetett pályázatra jelentkező munkatársak azon szerencsés egyike voltam, aki a PTE Sportiroda által felajánlott 25 kerékpár valamelyikének használatára térítésmentesen szert tehetett. Ezután nem sokkal hirdette meg a PTE Zöld Egyetem Program a kerékpáros játékát, és úgy gondoltam, hogy remek lehetőség részt venni benne. Mindennap kerékpárral járok munkába, de szórakozási és sportolási céllal is használom. Az elmúlt néhány hónapban a közlekedéseim során közel 500 km-t tettem meg két keréken”* – mondta el **dr. Bandi Szabolcs Ajtony**, a „Járj két keréken dolgozni az Egyetemre!” játék fődíjának nyertese.

*„Nagy örömmel veszek részt július és november között a pedelec tesztprogramban, melynek célja az elektromos rásegítésű kerékpárok népszerűsítése a "Kerékpárosbarát Munkahely" címet elnyert pályázók körében, valamint a használattal kapcsolatos tapasztalatok összegyűjtése. Vállaltam, hogy az elektromos rásegítésű (Pedelec) kerékpárokat munkába járásra használom, és a használattal kapcsolatos tapasztalataimat megosztom, illetve a kerékpározási körülményekből származó fogyasztásmérési adatokat összegyűjtöm. A játékban való részvételt pedig egy újabb nagyszerű lehetőségnek tartottam, hiszen amúgy is minden nap kerékpárral járok a munkahelyemre”* – osztotta meg gondolatait **Pajor Zoltánné**, a PTE munkatársa.

**„Minden zöld lépés számít! Tarts velünk a zöld úton!” –** PTE Zöld Egyetem Program

További információ:

PTE Zöld Egyetem Program

Kulcsár Tünde – programkoordinátor

[kulcsar.tunde@pte.hu](mailto:kulcsar.tunde@pte.hu)